|  |
| --- |
| 30. august 2024 |
| Sagsnr.  2024-0292003  Dokumentnr.  2024-0292003-6  Sagsbehandler  Sofie Astrid Jensen |
| Amager Vest Lokaludvalg  Sundholmsvej 8  2300 København S  EAN nummer  5798009800442  [www.avlu.dk](https://www.avlu.dk) |

Et billede, der indeholder tekst, Font/skrifttype, Grafik, logo

Automatisk genereret beskrivelse

|  |
| --- |
| Amager Vest Lokaludvalg |
| KFF 6671 Center for Kultur- og Fritidsaktiviteter |

# Svar på høring vedr. fremtidens svømmetilbud

**Børn skal lære at svømme i svømmehal**

I Amager Vest Lokaludvalg vi lægger vægt på, at børn allerede i grundskolen i Københavns Kommune skal lære at svømme, og at det i udstrakt grad sker i samarbejde med skolerne og foreningslivet, og at læringen foregår i en svømmehal af hensyn til børnenes tryghed og sikkerhed – i modsætning til havneløbet, hvor risiko for uheld og vandkvalitet – alt andet lige – er større end i svømmehallen.

**Svømmehallerne skal moderniseres**

Som følge af vægtningen finder Lokaludvalget det meget nødvendigt, at svømmehalsfaciliteterne på Amager og i Amager Vest moderniseres og udbygges. Hvilket drejer sig om Sundbybadet i forbindelse med renovering og nyindretninger i Sundby Idrætspark.

**Husk turisterne i havnebadene**

Endelig ønsker vi at påpege, at analysen mangler et blik på turister – både danske og udenlandske som brugere af havnens svømmemuligheder.

**Bedre handicap tilgængelighed til svømmetilbud**

Ud over god motion og at få gode svømmeegenskaber fra barnsben af, bidrager svømning til fysisk og mental sundhed, og til at skabe både netværk og fællesskab mellem mennesker. Alle kan huske hvornår de lærte at svømme. For mennesker med handicap, bidrager svømning yderligere til øget bevægelsesfrihed. Det kan være meget smertelindrende og afstressende.

Det er essentielt, at børn født med et handicap modtager de samme muligheder for at kunne lære at svømme som alle andre børn i kommunens tilbud.

Konkrete forslag forbedring af handicaptilgang til svømmetilbud

Der bør i handleplanen være et øget fokus på, hvordan de forskellige barrierer i de forskellige udendørs og indendørs svømmetilbud bliver fjernet eller udjævnet, helst ved hjælp af ramper ned i bassinerne, med dertil hørende specialiserede hjælpemidler, og dette bør gøres ved hjælp af principperne for Universelt Design.

Det bør derfor sikres, at adgangen til faciliteterne bliver nemme og overskuelige for mennesker med nedsat mobilitet, for lettere at kunne bevæge sig frit til og fra bassinområderne, og til og fra sit hjælpemiddel.

Det bør prioriteres, at der etableres varmtvandsbassiner i svømmetilbuddene, da mennesker med et fysisk handicap og gigtramte, vil have helbredsmæssige fordele af disse, og derved få en bedre almen sundhedstilstand.

Omklædningsfaciliteterne, toiletter, garderober og bruserum, skal sikres privatliv for alle, samt mulighed for kønsneutralitet, hvor det er muligt. Der skal være plads og venderadius for kørestole. Der bør indtænkes justerbar bænke, samt automatiske døre de steder det kan lade sig gøre.

Der skal være lettilgængelig information for synshandicappede, og et wayfinding system, der er nemt at finde rundt ved, samt et billet system, der er nemt at betjene for mennesker med kognitive handicaps, synshandicappede og blinde. Der skal sørges for tydelige farvemarkeringer ved niveauforskelle og ensfarvede trapper. Der bør i disse tilfælde planlægges efter at indrette faciliteterne efter begrebet Universelt Design og de dertilhørende principper.

Der bør i nye svømmehaller planlægges med muligheder for "stillezoner" for mennesker med et sansehandicap. Dette er også vigtigt på steder, hvor der kan være stærkt lysindfald, at man her indtænker hensyn til mennesker med overfølsomhed for stærkt lys.

Til sidst vil vi fremhæve, at det er utroligt vigtigt, at personalet har en uddannelse, der hjælper dem til at kunne håndtere og hjælpe mennesker med et handicap i disse svømmetilbud.

Venlig hilsen

Amager Vest Lokaludvalg